CELEX: 62013TN0181
Language: fi
Date: 2013-03-29 00:00:00
Title: Asia T-181/13: Kanne 29.3.2013 — Sharif University of Technology v. neuvosto

1.6.2013   
            
            
               FI
            
            
               Euroopan unionin virallinen lehti
            
            
               C 156/47
            
         Kanne 29.3.2013 — Sharif University of Technology v. neuvosto
   (Asia T-181/13)
   2013/C 156/87
   Oikeudenkäyntikieli: englanti
   
      Asianosaiset
   
   
      Kantaja: Sharif University of Technology (Teheran, Iran) (edustaja: barrister M. Happold)
   
      Vastaaja: Euroopan unionin neuvosto
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               Kumoamaan 21.12.2012 annetun neuvoston päätöksen 2012/829/YUTP (1) liitteen, 26.7.2010 annetun neuvoston päätöksen 2010/413/YUTP (2) liitteen II, 21.12.2012 annetun neuvoston täytäntöönpanoasetuksen (EU) N:o 1264/2012 (3) liitteen ja 23.3.2012 annetun neuvoston asetuksen (EU) N:o 267/2012 (4) liitteen IX,
            
         
               —
            
            
               Velvoittamaan vastaajan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa kolmeen kanneperusteeseen.
   
               1)
            
            
               Ensimmäinen kanneperuste, jonka mukaan neuvoston päätös 2012/829/YUTP ja neuvoston täytäntöönpanoasetus (EU) N:o 1264/2012 annettiin loukaten kantajan puolustautumisoikeuksia ja oikeutta tehokkaaseen oikeussuojaan. Neuvosto laiminlöi perusteluvelvoitettaan, sillä neuvoston esittämät perustelut ovat riittämättömiä, jotta kantaja voi ymmärtää, minkä perusteella siihen on sovellettu rajoittavia toimenpiteitä. Neuvosto loukkasi kantajan puolustautumisoikeuksia, koska se ei antanut kantajan tutustua neuvoston sitä koskevaan asiakirja-aineistoon ja koska tämän seurauksena kantaja ei voinut esittää huomautuksiaan todisteista, joita on esitetty siihen kohdistuvien toimenpiteiden perustelemiseksi. Neuvoston päätöksensä perustelemista koskevan velvollisuuden ja kantajan tutustumisoikeuden myöntämisen laiminlyönti loukkasivat myös kantajan oikeutta tehokkaaseen oikeussuojaan.
            
         
               2)
            
            
               Toinen kanneperuste, jonka mukaan neuvosto teki ilmeisiä arviointivirheitä toteuttaessaan rajoittavia toimenpiteitä kantajaa kohtaan. Kantaja kiistää sitä vastaan esitetyt väitteet ja vaatii neuvostoa näyttämään toteen väitetyt tosiseikat.
            
         
               3)
            
            
               Kolmas kanneperuste, jonka mukaan siihen kohdistuvat rajoittavat toimenpiteet loukkaavat sen omaisuudensuojaa ja ovat kohtuuttomia. Kantajaa ei nimetty laissa säädetyissä olosuhteissa. Neuvosto ei myöskään ottanut lainkaan huomioon sitä, että kantaja ei ole liikeyritys vaan korkeakoulu, eikä sen nimeämisen seurauksia paitsi sille itselleen, myös opiskelijoille, tiedekunnalle ja yhteistyökumppaneille.
            
         
      (1)  Iraniin kohdistuvista rajoittavista toimenpiteistä annetun päätöksen 2010/413/YUTP muuttamisesta 21.12.2012 annettu neuvoston päätös 2012/829/YUTP (EUVL L 356, s. 71).
   
      (2)  Iraniin kohdistuvista rajoittavista toimenpiteistä ja yhteisen kannan 2007/140/YUTP kumoamisesta 26.7.2010 annettu neuvoston päätös 2010/413/YUTP (EUVL L 195, s. 39).
   
      (3)  Iraniin kohdistuvista rajoittavista toimenpiteistä annetun asetuksen (EU) N:o 267/2012 täytäntöönpanosta 21.12.2012 annettu neuvoston täytäntöönpanoasetus (EU) N:o 1264/2012 (EUVL L 356, s. 55).
   
      (4)  Iraniin kohdistuvista rajoittavista toimenpiteistä ja asetuksen (EU) N:o 961/2010 kumoamisesta 23.3.2012 annettu neuvoston asetus (EU) N:o 267/2012 (EUVL L 88, s. 1).